## Rješenje Agencije za zaštitu tržišnog natjecanja klase: UP/I-030-02/2007-02/09 od 9. studenoga 2007.

### NN 129/2007 (17.12.2007.), Rješenje Agencije za zaštitu tržišnog natjecanja klase: UP/I-030-02/2007-02/09 od 9. studenoga 2007.

# AGENCIJA ZA ZAŠTITU TRŽIŠNOG NATJECANJA

**3711**

Agencija za zaštitu tržišnog natjecanja na temelju članka 26. stavka 3. točke
1., članka 34. i članka 57. točke 4. Zakona o zaštiti tržišnog natjecanja
(«Narodne novine«, broj 122/03), u predmetu ocjene dopuštenosti koncentracije
poduzetnika Slobodna Dalmacija d.d., sa sjedištem u Splitu, Hrvatske mornarice
4, zastupanog po Ninoslavu Paviću, predsjedniku Uprave i Ines Lozić, zamjenici
predsjednika Uprave i poduzetnika Šibenski list d.o.o., sa sjedištem u Šibeniku,
Božidara Petranovića 3, zastupanog po Srđanu Bužančiću, direktoru, temeljem
odluke Vijeća za zaštitu tržišnog natjecanja sa 93. sjednice, održane 9.
studenoga 2007., po službenoj dužnosti donosi sljedeće

## RJEŠENJE

I. Ocjenjuje se dopuštenom koncentracija poduzetnika Slobodna Dalmacija d.d., sa
sjedištem u Splitu, Hrvatske mornarice 4 i poduzetnika Šibenski list d.o.o., sa
sjedištem u Šibeniku, Božidara Petranovića 3.
II. Poduzetnik Slobodna Dalmacija d.d. je obveznik plaćanja upravne pristojbe u
iznosu od 160.000 kuna u korist Državnog proračuna Republike Hrvatske.
Rok izvršenja: osam (8) dana od dana dostave ovog rješenja.
III. Ovo rješenje bit će objavljeno u »Narodnim novinama«.

```
Obrazloženje
```

1. POSTUPAK OCJENE PREDMETNE KONCENTRACIJE

Agencija za zaštitu tržišnog natjecanja (dalje: Agencija) je, u predmetu:
»Istraživanje tržišta tiska na području Republike Hrvatske u 2005. godini« koji
se u Agenciji vodi pod poslovnim brojem, klase: 031-02/2006-01/02, zaprimila
podatke o tome da je poduzet­nik Slobodna Dalmacija d.d., sa sjedištem u Splitu,
Hrvatske mornarice 4 (dalje: Slobodna Dalmacija d.d.), stekao poslovni udio od
73,2385 posto u temeljnom kapitalu poduzetnika Šibenski list d.o.o., sa
sjedištem u Šibeniku, Božidara Petranovića 3 (dalje: Šibenski list d.o.o.).
Stoga je Agencija, dopisom od 23. veljače 2007., od poduzetnika Slobodna
Dalmacija d.d., temeljem ovlasti iz članka 37. točke 9. Zakona o zaštiti
tržišnog natjecanja («Narodne novine«, broj 122/03, dalje: ZZTN), zatražila
dostavu pravnog temelja prijenosa poslovnog udjela poduzetnika Šibenski list
d.o.o. poduzetniku Slobodna Dalmacija d.d.
Poduzetnik Slobodna Dalmacija d.d. dostavio je Agenciji 7. ožujka 2007. podnesak
u čijem je privitku dostavio presliku Ugovora o unosu prava radi povećanja
temeljnog kapitala društva Šibenski list d.o.o., od 27. srpnja 2006. i presliku
Izvješća o provedenom povećanju temeljnog kapitala društva Šibenski list d.o.o.
pretvaranjem potraživanja u ulog-ulaganje prava, od 27. srpnja 2006.
Agencija je, uvidom u dostavljenu dokumentaciju i uvidom u Sudski registar
trgovačkih društava u Republici Hrvatskoj, utvrdila da je poduzetnik Slobodna
Dalmacija d.d. 27. srpnja 2006. stekao poslovni udio od 73,2385 posto u
temeljnom kapitalu poduzetnika Šibenski list d.o.o.
Slijedom navedenog, Agencija je utvrdila da namjeru provedbe predmetne
koncentracije njezini sudionici nisu prijavili Agenciji, iako su to bili dužni
učiniti sukladno članku 36. Zakona o medijima («Narodne novine«, broj 59/04,
dalje: ZOM) i članku 22. stavku 2. ZZTN.
Naime, u članku 36. ZOM je propisano da su nakladnici-sudio­nici koncentracija
poduzetnika obvezni Agenciji podnijeti prijavu namjere provedbe koncentracije u
obliku i na način utvrđen propisima o zaštiti tržišnog natjecanja, neovisno o
tome jesu li u konkretnom slučaju ispunjeni uvjeti iz članka 22. stavka 4. ZZTN,
odnosno neovisno o tome je li ukupan prihod svih poduzetnika sudionika
koncentracije, ostvaren prodajom robe i/ili usluga na svjetskom tržištu, iznosio
najmanje jednu milijardu kuna, u financijskoj godini koja je prethodila
koncentraciji i je li ukupan prihod svakog od najmanje dva sudionika
koncentracije, ostvaren prodajom robe i/ili usluga u Republici Hrvatskoj,
iznosio najmanje 100.000.000 kuna u financijskoj godini koja je prethodila
koncentraciji.
Nadalje, sukladno odredbi članka 22. stavka 2. ZZTN, koncentraciju su
poduzetnici obvezni prijaviti Agenciji bez odgode, a najkasnije u roku od osam
(8) dana od dana objave javne ponude ili sklapanja ugovora kojima se ostvaruje
kontrola ili prevladavajući utjecaj nad poduzetnikom, ovisno o tome što je
nastupilo ranije.
Kako je u konkretnom slučaju riječ o koncentraciji koja je provedena 27. srpnja
2006., a čija namjera provedbe nije bila prijavljena Agenciji u zakonskom roku,
odnosno u roku od 27. srpnja 2006. do 4. kolovoza 2006., Agencija je, sukladno
članku 26. stavku 3. ZZTN, 9. svibnja 2007. donijela po službenoj dužnosti
zaključak klase: UP/I-030-02/2007-02/09, urbroja: 580-02-07-65-02 o pokretanju
postupka ocjene dopuštenosti koncentracije poduzetnika Slobodna Dalmacija d.d. i
Šibenski list d.o.o.
Naime, člankom 26. stavkom 3. ZZTN je propisano da će Agencija, ako smatra da bi
provedba koncentracije mogla imati za posljedicu značajno sprječavanje,
ograničavanje ili narušavanje tržišnog natjecanja na mjerodavnom tržištu,
donijeti zaključak o pokretanju postupka radi ocjene njene dopuštenosti.
Rečenim zaključkom, Agencija je od poduzetnika Slobodna Dalmacija d.d. zatražila
dostavu određenih podataka, u smislu članka 48. ZZTN i Uredbe o načinu prijave i
kriterijima za ocjenu koncentracije poduzetnika («Narodne novine«, broj 51/04),
koji su joj potrebni za provedbu detaljne pravne i ekonomske analize, kako bi se
utvrdilo je li predmetna koncentracija imala za posljedicu značajno sprečavanje,
ograničavanje ili narušavanje tržišnog natjecanja na mjerodavnom tržištu.
Budući da poduzetnik Slobodna Dalmacija d.d. nije Agenciji podnio prijavu
namjere koncentracije u zakonskom roku, Agencija je 9. svibnja 2007., donijela
rješenje klase: UP/I 030-02/2007-02/09; urbroja: 580-02-07-65-01, kojim se
utvrđuje da poduzetnik Slobodna Dalmacija d.d. nije, Agenciji u zakonskom roku,
odnosno u razdoblju od 27. srpnja 2006. do 4. kolovoza 2006., a niti do dana
donošenja spomenutog rješenja, podnio prijavu namjere koncentracije, sukladno
svojoj obvezi iz članka 36. ZOM i članka 22. stavka 2. ZZTN.
Na temelju tog rješenja, a sukladno članku 60. ZZTN vezano uz članak 62. stavak
1. točku 2. i stavak 2. ZZTN, Agencija je nadležnom prekršajnom sudu podnijela
zahtjev za pokretanje prekršajnog postupka protiv poduzetnika Slobodna Dalmacija
d.d. i njegovih odgovornih osoba.

2. PRAVNI OKVIR OCJENE KONCENTRACIJE

*2. 1. Zakonodavni okvir*

Agencija je u provedbi postupka ocjene koncentracije primijenila odredbe Zakona
o zaštiti tržišnog natjecanja («Narodne novine«, broj 122/03), Zakona o medijima
(«Narodne novine«, broj 59/04), Uredbu o načinu utvrđivanja mjerodavnog tržišta
(«Narodne novine«, broj 51/2004; dalje: Uredba o mjerodavnom tržištu) i Uredbu o
načinu prijave i kriterijima za ocjenu koncentracija poduzetnika («Narodne
novine«, broj 51/04; dalje: Uredba o koncentracijama).
U dijelu upravnog postupka pred Agencijom, koji nije propisan odredbama ZZTN kao
posebnog zakona, primijenjene su odredbe Zakona o općem upravnom postupku
(«Narodne novine«, broj 53/91 i 103/96; dalje: ZoUP).

3. PRAVNI TEMELJ KONCENTRACIJE

Pravni temelj koncentracije predstavlja Ugovor o unosu prava radi povećanja
temeljnog kapitala društva Šibenski list d.o.o., koji je sklopljen 27. srpnja
2006. u Šibeniku, između poduzetnika Šibenski list d.o.o., zastupanog po
direktoru Srđanu Bužančiću i poduzetnika Slobodna Dalmacija d.d., zastupanog po
članovima Uprave Ines Lozić i Ranku Ostojiću.
Na temelju tog ugovora poduzetnik Slobodna Dalmacija d.d. preuzeo je temeljni
ulog u vrijednosti od 2.358.500 kuna, te je time stekao poslovni udio od 73,2385
posto u temeljnom kapitalu poduzetnika Šibenski list d.o.o.

4. PRAVNI OBLIK KONCENTRACIJE

Pravni oblik predmetne koncentracije je stjecanje kontrole ili prevladavajućeg
utjecaja poduzetnika Slobodna Dalmacija d.d. nad poduzetnikom Šibenski list
d.o.o. i to stjecanjem većine udjela u temeljnom kapitalu poduzetnika Šibenski
list d.o.o., u smislu članka 19. stavka 1. točke 2. ZZTN.
Struktura imatelja udjela u temeljnom kapitalu poduzetnika Šibenski list d.o.o.
prije provedbe koncentracije prikazana je u tab­lici 1.

*Tablica 1*.Prikaz strukture imatelja udjela u temeljnom kapitalu poduzetnika
Šibenski list d.o.o. (prije provedbe koncentracije)

|  |  |
| --- | --- |
| udjelničar | % udjela u temeljnom kapitalu |
| Dubrovački vjesnik d.o.o., Dubrovnik | 100,00 |
| Ukupno: | 100,00 |

Izvor: podnesak poduzetnika Slobodna Dalmacija d.d., od 5.
srpnja 2007.Obrada: Agencija za zaštitu tržišnog natjecanja

Struktura imatelja udjela u temeljnom kapitalu poduzetnika Šibenski list d.o.o.
nakon provedbe koncentracije prikazana je u tablici 2.

*Tablica 2.*Prikaz strukture imatelja udjela u temeljnom kapitalu poduzetnika
Šibenski list d.o.o. (nakon provedbe koncentracije)

|  |  |
| --- | --- |
| udjelničar | % udjela u temeljnom kapitalu |
| Dubrovački vjesnik d.o.o., Dubrovnik | 26,1404 |
| Slobodna Dalmacija d.d., Split | 73,2385 |
| Dubrovački vjesnik d.o.o., Dubrovnik | 0,6211 |
| Ukupno: | 100,00 |

Izvor: podnesak poduzetnika Slobodna Dalmacija d.d., od 5.
srpnja 2007.Obrada: Agencija za zaštitu tržišnog natjecanja

5. O PODUZETNICIMA – SUDIONICIMA KONCENTRACIJE

*5.1. Slobodna Dalmacija d.d.*

Poduzetnik Slobodna Dalmacija izdavačka i tiskarska djelatnost, dioničko
društvo, Split, je upisan u registar trgovačkih društava Trgovačkog suda u
Splitu, s matičnim brojem subjekta upisa (MBS): 060031678. Poduzetnik je
registriran za velik broj djelatnosti i to, između ostalog: uvoz radijskih
postaja, zastupanje stranih tvrtki, izdavačku djelatnost, poslovanje
nekretninama, istraživanje tržišta i ispitivanje javnog mnijenja, promidžbu
(reklamu i propagandu), djelatnost novinskih agencija, tiražiranje i
distribuciju novinskih izdanja.
Rečeni poduzetnik je nakladnik medija-novinski nakladnik koji obavlja djelatnost
izdavanja općeinformativnog dnevnika »Slobodna Dalmacija« te tiskovina »Mali
oglasnik, »Zadarski banak«, »Otvoreno more«, »Dobra kob« i »Maslina«.
Poduzetnik Slobodna Dalmacija d.d. u svom poslovnom sustavu ima vlastitu
rotaciju i vlastitu grafičku tiskaru. Dnevnik »Slobod­na Dalmacija« izdaje se u
splitskom, šibenskom, dubrovačkom, zadarskom i večernjem izdanju. Prodana
naklada dnevnika »Slobodna Dalmacija« bila je [...] primjeraka u 2005. godini i
[...] primjeraka u 2006. godini. Navedeni općeinformativni dnevnik bio je u
2005. i 2006. godini četvrti najprodavaniji općeinformativni dnevnik u Republici
Hrvatskoj, iza prodaje općeinformativnih dnevnika »Večernji list«, »Jutarnji
list« i »24 sata«.
Struktura imatelja udjela u temeljnom kapitalu poduzetnika Slobodna Dalmacija
d.d. prikazana je u tablici 3.

*Tablica 3.* Prikaz strukture imatelja udjela u temeljnom kapitalu poduzetnika
Slobodna Dalmacija d.d. (na dan 17. listopada 2007.)

|  |  |
| --- | --- |
| imatelj udjela/dioničar | % udjela u temeljnom kapitalu |
| EPH d.o.o. | 72,02 |
| HRVATSKI FOND ZA PRIVATIZACIJU | 5,00 |
| Vukelić Ivan | 2,50 |
| SOCIETE GENERALE-SPLITSKA BANKA D.D./FIMA GLOBAL INVEST D.O.O. ZA FIMA EQUITY OTVORENI INVESTICIJSKI FOND | 0,95 |
| Trcin Željko | 0,86 |
| Županović Ante | 0,65 |
| Bakić Nenad | 0,42 |
| HPB d.d. | 0,39 |
| H-1 d.o.o. | 0,38 |
| Tvornica stočne hrane d.d. | 0,36 |
| ostali | 16,47 |
| Ukupno: | 100,00 |

Izvor: Internet-stranica Središnje depozitarne agencije d.d.
http://www.sda.hr, posjećena 17. listopada 2007.
Obrada: Agencija za zaštitu tržišnog natjecanja

Poduzetnik Europapress holding d.o.o., sa sjedištem u Zagrebu, Koranska 2
(dalje: EPH d.o.o.), je imatelj većinskog udjela u temeljnom kapitalu
poduzetnika Slobodna Dalmacija d.d.
Poduzetnik EPH d.o.o upisan je u sudski registar Trgovačkog suda u Zagrebu kao
društvo za upravljanje društvima. EPH d.o.o. je društvo koncerna West Allgemeine
Zeitungsverlag, sa sjedištem u Saveznoj Republici Njemačkoj (dalje: WAZ). WAZ je
putem povezanog društva K.u K. Medien Beteiligungsgesellschaft m.b.H., sa
sjedištem u Republici Austriji, imatelj 50 posto poslovnog udjela u poduzetniku
EPH d.o.o.
Poduzetnik EPH d.o.o. je nakladnik tiskovina: »Jutarnji list«, »Globus«, »Gloria«,
»Grazia«, »Cosmopolitan«, »Playboy«, »Doktor u kući« i »OK!«.
Navedeni poduzetnik je imatelj udjela u temeljnom kapitalu u drugim
poduzetnicima koji djeluju na tržištu naklade tiska, distribucije tiska i
tržištu djelatnosti povezanih s nakladništvom (priprema za tisak i dr.), kako
slijedi:
– Udjeli EPH d.o.o. u poduzetnicima na tržištu distribucije tiska: Distri-press
d.o.o., Zagreb (25 posto);
– Udjeli EPH d.o.o. u poduzetnicima na tržištu naklade tiska:
Globus media d.o.o., Zagreb (100 posto), Sportske novosti d.d., Zagreb (92,03
posto), Arena d.d., Zagreb (78,52 posto) i Revije d.o.o., Zagreb (80 posto);
– Udjeli EPH d.o.o. u poduzetnicima koji su povezani s djelatnošću nakladništva:
Hand design d.o.o., Zagreb (50 posto), Dekaokto d.o.o., Zagreb (100 posto),
Audiofon – EPH d.o.o., Zagreb (50 posto) i Kiosk d.o.o., Zagreb (100 posto).
Naslovi novina i drugog tiska EPH grupe koji se prodaju u Republici Hrvatskoj
su, prema podacima preuzetim s internet-stranice www.globus.com.hr, posjećene 1.
listopada 2007., za dnevnike: »Jutarnji list«, »Metro express«, »Slobodna
Dalmacija«, »Sportske novosti«, i »Slavonski list». Za općeinformativne tjednike
to su: »Globus« i »Šibenski list« (od sredine 2006.). Druga specijalizirana
izdanja (raznih tematskih sadržaja) su: »Gloria«, »Arena«, »Grazia«, »Tena«,
»Auto klub«, »Auto blic«, »Playboy«, »Cosmopolitan«, »OK!«, »Teen«, »Dobra kob«,
»Zadarski banak«, »Dječji klub«, »Doktor u kući«, »Vita«, »Moja tajna«, »Moja
sudbina«, »Astro magazin« i »Maslina«.

5.1.1. Udjeli poduzetnika Slobodna Dalmacija d.d. u drugim poduzetnicima
(kapitalna povezanost)

Poduzetnik Slobodna Dalmacija d.d. na dan 17. listopada 2007. ima udjele u
temeljnom kapitalu sljedećih poduzetnika i to:
– u Republici Hrvatskoj:
• Slobodna Dalmacija–Trgovina d.o.o., Split (udjel od 50 posto). Rečeni
poduzetnik bavi se distribucijom tiska na razini veleprodaje i maloprodaje u
vlastitim prodajnim mjestima.
• Radio Dalmacija d.o.o., Split (udjel od 25 posto). Rečeni poduzetnik je
nakladnik elektroničkog medija koji se bavi djelatnošću radija.
– u inozemstvu:
• Slobodna d.o.o., Mostar, Bosna i Hercegovina (udjel od 100 posto).

5.1.2. Personalna povezanost sudionika koncentracije

Ines Lozić, zamjenica predsjednika uprave poduzetnika Slobodna Dalmacija d.d.
ujedno je član nadzornog odbora poduzetnika Šibenski list d.o.o.
Miroslav Ivić, član uprave poduzetnika Slobodna Dalmacija d.d. ujedno je
predsjednik nadzornog odbora poduzetnika Šibenski list d.o.o. i poduzetnika
Slobodna Dalmacija–Trgovina d.o.o.

*5.2. Šibenski list d.o.o.*

Poduzetnik Šibenski list d.o.o. je osnovan 26. veljače 2004. godine. Rečeni
poduzetnik je upisan u registar trgovačkih društava Trgovačkog suda u Šibeniku,
s matičnim brojem subjekta upisa (MBS): 060049597.
Poduzetnik Šibenski list d.o.o. je registriran za velik broj djelat­nosti,
između ostalog i za: uređivanje, tiskanje i distribuciju novina i drugih
povremenih izdanja, nakladništvo knjiga, brošura i dr., djelatnost novinskih
agencija, poslovanje vlastitim nekretninama, promidžbu (reklamu i propagandu),
te je nakladnik medija-novinski nakladnik koji obavlja djelatnost izdavanja
općeinformativnog tjednika »Šibenski list«.
Prodana naklada tjednika »Šibenski list« u 2005. iznosila je [...] primjeraka, a
u 2006. je prodano [...] primjeraka. Prodana naklada navedenog tjednika u 2006.
[...] se u odnosu na prethodnu godinu.
Poduzetnik Šibenski list d.o.o. za distribuciju tjednika koristi usluge
distributivne mreže poduzetnika Tisak d.d., Zagreb, Eko-vet d.o.o., Zagreb,
Slobodna Dalmacija–Trgovina d.o.o., Split i Konzum d.d., Zagreb. Navedeni
poduzetnik je u 2005. godini imao 13 zaposlenika, a u 2006. godini 16
zaposlenika.
Rečeni poduzetnik nema povezanih društava ni u Republici Hrvatskoj niti u
inozemstvu.
Struktura imatelja udjela u temeljnom kapitalu poduzetnika Šibenski list d.o.o.
(prije provedbe koncentracije) prikazana je u tablici 4.

*Tablica 4.* Prikaz strukture imatelja udjela u temeljnom kapitalu poduzetnika
Šibenski list d.o.o. (prije provedbe koncentracije)

|  |  |
| --- | --- |
| udjelničar | % udjela u temeljnom kapitalu |
| Dubrovački vjesnik d.o.o., Dubrovnik | 100,00 |
| Ukupno: | 100,00 |

Izvor: podnesak poduzetnika Slobodna Dalmacija d.d., od 5.
srpnja 2007.Obrada: Agencija za zaštitu tržišnog natjecanja

»Šibenski list« je novina općeinformativnog sadržaja te je prema periodičnosti
izdavanja (dinamici izlaženja), tjednik koji izlazi subotom. Dakle, s obzirom na
postojeću podjelu općeinformativnog tiska prema dinamici izlaženja, koja
posredno proizlazi iz odredbe članka 37. ZOM, to je općeinformativni tjednik.

6. OBVEZA PODNOŠENJA PRIJAVE KONCENTRACIJE

S obzirom da su sudionici koncentracije, poduzetnici Slobodna Dalmacija d.d. i
Šibenski list d.o.o., poduzetnici koji djeluju na tržištu naklade tiska, u
ocjeni ove koncentracije poduzetnika primjenjuju se, pored odredaba ZZTN i
odredbe ZOM, kao posebnog zakona (lat. lex specialis).
Člankom 36. stavkom 1. ZOM propisano je da su nakladnici sudionici koncentracija
poduzetnika obvezni podnijeti prijavu namjere koncentracije u obliku i na način
utvrđen propisima o zaštiti tržišnog natjecanja. Člankom 36. stavkom 2. ZOM
propisano je da obveza podnošenja prijave nastaje neovisno o tome jesu li u
konkret­nom slučaju ispunjeni uvjeti iz članka 22. stavka 4. ZZTN, odnosno
neovisno o tome je li ukupan prihod svih poduzetnika sudionika koncentracije,
ostvaren prodajom robe i/ili usluga na svjetskom tržištu, iznosio najmanje jednu
milijardu kuna, u financijskoj godini koja je prethodila koncentraciji i je li
ukupan prihod svakog od najmanje dva sudionika koncentracije, ostvaren prodajom
robe i/ili usluga u Republici Hrvatskoj, iznosio najmanje 100.000.000 kuna u
financijskoj godini koja je prethodila koncentraciji.
Prema tome, nakladnici sudionici predmetne koncentracije bili su obvezni
Agenciji podnijeti prijavu namjere provedbe koncentracije u obliku i na način
utvrđen propisima o zaštiti tržišnog natjecanja, neovisno o tome je li u
konkretnom slučaju ostvaren uvjet iz članka 22. stavka 4. ZZTN, ali to su
propustili učiniti.

7. MJERODAVNA TRŽIŠTA

Poduzetnici Slobodna Dalmacija d.d. i Šibenski list d.o.o. su nakladnici. Prava
i obveze nakladnika koji djeluju na teritoriju Republike Hrvatske uređena su
odredbama ZOM, kao posebnog zakona.
Rečenim zakonom su, između ostalog, uređeni i pojmovi medija, novinskog
nakladnika, tiska i općeinformativnog tiska.
Mediji su novine i drugi tisak, radijski i televizijski program, programi
novinskih agencija, elektroničke publikacije, teletekst i ostali oblici dnevnog
ili periodičnog objavljivanja urednički oblikovanih programskih sadržaja
prijenosom zapisa, glasa, zvuka ili slike.
Novinski nakladnik je fizička ili pravna osoba koja objavljuje programske
sadržaje putem tiska.
Tisak su novine i druga povremena izdanja koja izlaze u razmacima od najviše
šest mjeseci, a u nakladi većoj od 500 primjeraka. Tiskano djelo koje izlazi
povremeno u nakladi manjoj od 500 primjeraka smatrat će se tiskom ako je
namijenjeno raspačavanju.
Općeinformativni tisak je onaj tisak koji skupno objavljuje programske sadržaje
namijenjene kontinuiranom informiranju javnosti o aktualnom društvenom, osobito
političkom, gospodarskom, socijalnom, kulturnom životu i drugim zbivanjima u
Hrvatskoj i svijetu.
Sukladno odredbama članka 35. ZOM na nakladnike, pravne osobe koje obavljaju
poslove distribucije medija, kao i na druge prav­ne osobe koje obavljaju poslove
u svezi s javnim informiranjem, primjenjuju se propisi o zaštiti tržišnog
natjecanja. Stoga se, radi utvrđivanja mjerodavnog tržišta, primjenjuje članak
7. stavak 1. ZZTN i Uredba o mjerodavnom tržištu.
Prema odredbi članka 7. stavka 1. ZZTN, mjerodavno tržište određuje se kao
tržište određene robe i/ili usluga koje su predmet obavljanja djelatnosti
poduzetnika na određenom zemljopisnom području.
Mjerodavno tržište se, sukladno odredbi članka 4. Uredbe o mjerodavnom tržištu,
utvrđuje na način da se utvrdi njegova proiz­vodna dimenzija (mjerodavno tržište
u proizvodnom smislu) i zem­ljopisna dimenzija (mjerodavno tržište u
zemljopisnom smislu).
Sukladno odredbi članka 5. Uredbe o mjerodavnom tržištu, mjerodavno tržište u
proizvodnom smislu obuhvaća sve proizvode i/ili usluge za koje potrošači
smatraju da su međusobno zamjenjivi s obzirom na njihove bitne značajke, cijenu
ili način uporabe.
Nadalje, prema odredbi članka 6. Uredbe o mjerodavnom tržištu, mjerodavno
tržište u zemljopisnom smislu obuhvaća cjelokupan ili dio teritorija Republike
Hrvatske, na kojem se tržišni takmaci natječu u prodaji i/ili nabavi proizvoda
pod jednakim ili dovoljno ujednačenim uvjetima koji to tržište bitno razlikuje
od susjednih tržišta.
Međutim, ZOM, kao posebni propis kojim se, između ostaloga, uređuje način
zaštite tržišnog natjecanja na području javnog informiranja (članak 1. stavak 1.
ZOM), podrazumijevajući pod tim pojmom informiranje koje se ostvaruje
posredstvom medija (članak 2. ZOM), sadrži neke izričite odredbe o načinu
utvrđivanja mjerodavnog tržišta naklade općeinformativnih dnevnika i tržišta
općeinformativnih tjednika, kojima se, u cilju ostvarivanja načela slobode,
odnosno neovisnosti i pluralizma medija, isključuje primjena općih propisa o
zaštiti tržišnog natjecanja.
ZOM posredno utvrđuje kriterij za utvrđivanje tržišnih udjela sudionika
koncentracije poduzetnika koji djeluju na tržištu tiska, odnosno ZOM neizravno
utvrđuje da, u proizvodnom smislu, postoje tržište naklade općeinformativnog
tiska i tržište ostalog tiska.
Naime, odredbom članka 37. stavka 1. ZOM utvrđuje se da je nedopuštena svaka
koncentracija poduzetnika na tržištu naklade općeinformativnih dnevnika, odnosno
na tržištu općeinformativnih tjednika, kojom bi tržišni udjel sudionika
konkretne koncentracije poduzetnika nakon njene provedbe prelazio 40 posto
ukupno prodane naklade općeinformativnih dnevnika odnosno tjednika u Republici
Hrvatskoj.
Sukladno članku 37. stavku 1. ZOM, u djelatnosti naklade općeinformativnog tiska
postoje samo dva mjerodavna tržišta: tržište naklade općeinformativnih dnevnika
i tržište naklade općeinformativnih tjednika. Iz navedene odredbe posebnog
zakona proizlazi da je tržište općeinformativnog tiska utvrđeno isključivo kao
teritorij cijele Republike Hrvatske.
Nadalje, tržišni udjeli se na tom tržištu izračunavaju isključivo prema
kriteriju broja primjeraka prodanih na teritoriju Republike Hrvatske, bez obzira
na zemljopisnu rasprostranjenost prodaje tjed­nika (nacionalne i regionalne
novine). Tržište stoga uključuje regionalne i nacionalne tjednike (kao podvrste
tjednika s obzirom na zemljopisnu rasprostranjenost prodaje tjednika, njihov
programski sadržaj, ciljane skupine čitatelja i sl.), kao jedinstveno tržište
odnos­no tržište naklade općeinformativnih tjednika. Budući je potrebno
analizirati tržište ukupno prodane naklade općeinformativnih tjednika u
Republici Hrvatskoj, bez obzira na sjedišta nakladnika tjednika, u strukturu
tržišnih udjela moraju se uključiti i tržišni udjel stranih općeinformativnih
tjednika prodanih u Republici Hrvatskoj.
Tržište naklade tiska, u ovom je postupku, bilo potrebno analizirati s obzirom
na obilježje (tematski sadržaj) tjednika »Šibenski list« kojeg izdaje poduzetnik
Šibenski list d.o.o., a koji se, sukladno ZOM, razvrstava i smatra
općeinformativnim tjednikom.
Poduzetnik Šibenski list d.o.o. je, ostvarujući prihode od obav­ljanja
djelatnosti izdavanja općeinformativnog tjednika »Šibenski list«, prisutan na
mjerodavnom tržištu naklade općeinformativnih tjednika.
Poduzetnik Slobodna Dalmacija d.d. je nakladnik općeinformativnog dnevnika i
ostalog tiska. Budući da ne izdaje niti jedan općeinformativni tjednik, rečeni
poduzetnik nije izravno prisutan na mjerodavnom tržištu. Međutim, poduzetnik
Slobodna Dalmacija d.d. je poduzetnik povezan s poduzetnikom EPH d.o.o., koji je
novinski nakladnik općeinformativnog tjednika »Globus«. Stoga je taj poduzetnik,
putem povezanog poduzetnika EPH d.o.o., neizravno prisutan na utvrđenom
mjerodavnom tržištu.
EPH d.o.o. je, ostvarujući prihode od obavljanja djelatnosti izdavanja navedenog
tjednika, prisutan na mjerodavnom tržištu općeinformativnih tjednika.
Budući je koncentracija poduzetnika provedena u 2006. godini, temeljem članka
22. stavka 4. ZZTN, mjerodavna godina za ocjenu dopuštenosti koncentracije je
2005.
U konkretnom slučaju Agencija je mjerodavnim tržištem u proizvodnom smislu
utvrdila tržište naklade općeinformativnih tjednika, koje u zemljopisnom smislu
obuhvaća cjelokupan teritorij Republike Hrvatske.
Provedba ove koncentracije proizvest će učinke i na povezanom tržištu
oglašavanja u općeinformativnim tjednicima u Republici Hrvatskoj.
Tržište oglašavanja će, u pravilu, biti zahvaćeno promjenama strukture, odnosno
uvjeta poslovanja na mjerodavnom tržištu naklade općeinformativnih tjednika.
Naime, svrha oglašavanja proizvoda ili usluga u tisku, kao i oglašavanje u
drugim medijima, je približavanje proizvoda krajnjem potrošaču. Proizvod ili
usluga će se oglašavati u onoj tiskovini koju čita ciljana skupina potrošača.
Također, proizvodi ili usluge oglašavat će se u onim tiskovinama koje imaju
najveću čitanost, kako bi oglašivač mogao približiti proizvod što većem broju
krajnjih kupaca. Zbog toga će oglašivači u pravilu nastojati oglašavati u
općeinformativnom tjedniku koji ima veću čitanost, odnosno veći tržišni udjel.

8. STRUKTURA UTVRĐENIH MJERODAVNIH TRŽIŠTA

*8.1. Tržište naklade općeinformativnih tjednika u Republici Hrvatskoj*

Mjerodavno tržište naklade općeinformativnih tjednika u Republici Hrvatskoj
analizirano je prema kriteriju broja prodanih primjeraka u Republici Hrvatskoj u
2005. godini, temeljem podataka koje je Agencija prikupila u predmetu:
»Istraživanje tržišta tiska u Republici Hrvatskoj u 2006. godini«, pod poslovnim
brojem, klase: 031-02/2007-01/08.
Struktura mjerodavnog tržišta i tržišni udjeli u mjerodavnoj 2005. godini
prikazani su u tablici 5.

*Tablica 5.* Struktura mjerodavnog tržišta naklade općeinformativ­nih tjednika
prema broju primjeraka prodanih na teritoriju Republike Hrvatske (prema podacima
nakladnika) u 2005. godini

![](dodatni/378804.gif)

Izvor: podaci preuzeti iz predmeta Agencije pod poslovnim
brojem, klase: 031-02/2007-01/08
Obrada: Agencija za zaštitu tržišnog natjecanja

Općeinformativni tjednici mogu se, prema kriteriju zemljopisne
rasprostranjenosti prodaje, uzimajući pritom u obzir i njihov programski sadržaj
i s time povezane ciljne skupine čitatelja (potrošača) i njihove navike,
podijeliti na dvije podvrste, i to na nacionalne i regionalne tjednike.
Provedena analiza pokazuje da su najveće tržišne udjele ostvarili
općeinformativni tjednici koji imaju značajke nacionalnih tjednika (»Globus« i
»Nacional«).
»Globus«, kojeg izdaje poduzetnik EPH d.o.o., je najprodavaniji općeinformativni
tjednik u mjerodavnoj 2005. godini s [20-30] posto udjela na tržištu naklade
općeinformativnih tjednika. »Nacional«, kojeg izdaje nakladnik NCL Media Grupa
d.o.o., sudjeluje na tržišt tržištrodavnoj 2005. godini s ostvarenih [20-30]
posto udjela. Na trećem mjestu nalazi se tjednik »Varaždinske vijesti«, s
ostvarenih [10-20] posto u mjerodavnoj 2005. godini. Tržišni udjel
općeinformativnog tjednika »Šibenski list« je u mjerodavnoj 2005. godini iznosio
[<2] posto.
Na mjerodavnom tržištu naklade općeinformativnih tjednika postoji jako tržišno
natjecanje, osobito između dva vodeća tržišna takmaca, općeinformativnih
tjednika »Globus« i »Nacional«.
Radi cjelovitosti analize i promatranja trenda promjene stanja na tržištu
naklade općeinformativnih tjednika, analizirani su podaci kojima Agencija
raspolaže za 2006. godinu. Naime, spomenutom metodologijom koja je korištena u
analizi mjerodavnog tržišta u mjerodavnoj 2005. godini analizirani su podaci i u
2006., pribavljeni također u predmetu Agencije: »Istraživanje tržišta tiska u
Republici Hrvatskoj u 2006. godini«, pod poslovnim brojem, klase:
031-02/2007-01/08.
Struktura tržišta naklade općeinformativnih tjednika i tržišni udjeli u 2006.
prikazani su u tablici 6.

*Tablica 6*. Struktura tržišta naklade općeinformativnih tjednika prema broju
primjeraka prodanih na teritoriju Republike Hrvatske (prema podacima nakladnika,
u komadima) u 2006. godini

![](dodatni/378805.gif)

Izvor: podaci preuzeti iz predmeta Agencije pod poslovnim
brojem, klasa: 031-02/2007-01/08
Obrada: Agencija za zaštitu tržišnog natjecanja

U 2006. godini ukupno je prodano [...] primjeraka općeinformativnih tjednika.
Navedeni broj predstavlja smanjenje ukupno prodane naklade u odnosu na prethodnu
godinu, kada je prodano [...] primjeraka općeinformativnih tjednika.
Prije provedbe predmetne koncentracije u 2006. poduzetnik EPH d.o.o. je
ostvarivao tržišni udjel od [20-30] posto, dok je poduzetnik Šibenski list
d.o.o. ostvarivao tržišni udjel od [<2] posto.
Nakon provedbe predmetne koncentracije tržišni udjel poduzet­nika EPH d.o.o. na
mjerodavnom tržištu u 2006. godini na teritoriju Republike Hrvatske se s [20-30]
posto povećava za [<2] posto (tržišni udjel poduzetnika Šibenski list d.o.o.)
što iznosi [20-30] posto tržišnog udjela.
Iz analiziranih podataka je razvidno da u 2006. godini, provedbom predmetne
koncentracije, poduzetnik EPH d.o.o. neznatno jača svoj tržišni položaj.
Međutim, na taj se način ne sprječava, ograničava ili narušava tržišno
natjecanje na mjerodavnom tržištu. Tržišni udjeli ostalih poduzetnika koji
izdaju općeinformativne tjed­nike ostaju nepromijenjeni.

8.1.1. Obilježja mjerodavnog tržišta naklade općeinformativnih tjednika u
Republici Hrvatskoj

Mjerodavno tržište naklade općeinformativnih tjednika na teritoriju Republike
Hrvatske je vrlo dinamično i potpuno otvoreno, te nema ograničenja za pristup
poduzetnicima koji ispunjavaju uvjete propisane ZOM i drugim propisima.
Uspjeh pojedine tiskovine ovisi isključivo o kvaliteti te tiskovine, kao i o
kvaliteti marketinga koji stoji iza nove tiskovine.
S obzirom da je odredbom članka 38. stavka 1. ZOM propisano da distributeri
tiska ne smiju odbiti distribuciju tiska drugog naklad­nika koji to zatraži i
izjavi da prihvaća od strane distributera javno objavljene Opće uvjete za
distribuciju tiska, razvidno je da ni u tom smislu ne postoje zakonske ili druge
zapreke pristupa tržištu.

*8.2. Analiza povezanog tržišta oglašavanja u općeinformativnim tjednicima u
Republici Hrvatskoj*

Prema podacima Hrvatske gospodarske komore, koji su zaprimljeni u predmetu
Agencije pod poslovnim brojem klase: UP/I 030-02/2005-02/54, o tome koliki se
dio ukupnog prihoda od oglašavanja odnosi na pojedine medije, proizlazi da
najveći dio prihoda od oglašavanja ostvaruje televizija (65 posto), zatim
tiskani mediji (24 posto), vanjsko oglašavanje (6 posto) i radio (5 posto). U
Republici Hrvatskoj je na oglašavanje u 2004. potrošeno oko 426 milijuna eura, a
taj iznos je u sljedećoj 2005. godini povećan za 28,17 posto.
Agencija je povezano tržište oglašavanja u općeinformativnim tjednicima
analizirala prema kriteriju ostvarenog prihoda (u kunama, bez PDV-a), koji su
ostvarili nakladnici tjednika.
Agenciji podatke nisu dostavili poduzetnici Lasica d.o.o., Slavonski Brod,
Narodni list d.d., Zadar, Vox Ragusae d.o.o. i Mlini. Budući da je riječ o
tjednicima s malim prodanim nakladama, odnosno s tržišnim udjelima manjim od tri
(3) posto, razvidno je da se i bez podataka o ostvarenim prihodima tih
poduzetnika može dobiti realna slika strukture tržišta oglašavanja u tjednicima.
U tom smislu je taj uzorak reprezentativan.
Sa stanovišta oglašivača uz oglašavanje u tisku postoje i alternativni načini
oglašavanja. To su: televizija, radio, vanjsko oglašavanje, te u novije vrijeme
internetsko oglašavanje.
Struktura povezanog tržišta oglašavanja u općeinformativnim tjednicima i tržišni
udjeli na tom povezanom tržištu u mjerodavnoj 2005. godini prikazani su u
tablici 7.

*Tablica 7.* Struktura tržišta oglašavanja u općeinformativnim tjednicima na
temelju prihoda nakladnika (u kunama) na teritoriju Republike Hrvatske u 2005.
godini

![](dodatni/378806.gif)

Izvor: podaci preuzeti iz predmeta Agencije pod poslovnim
brojem, klase: 031-02/2007-01/08
Obrada: Agencija za zaštitu tržišnog natjecanja

Prema podacima Agencije pribavljenim u predmetu: »Istraživanje tržišta tiska u
Republici Hrvatskoj u 2006. godini«, pod poslovnim brojem klase:
031-02/2007-01/08, proizlazi da je ukupan prihod kojeg su ostvarili nakladnici
od oglašavanja u općeinformativnim tjednicima (bez PDV-a) u 2005. godini iznosio
[...] kuna.
Poduzetnik Slobodna Dalmacija d.d. nije izravno prisutan na tržištu oglašavanja
u općeinformativnim tjednicima. Međutim, budući da je rečeni poduzetnik povezan
s poduzetnikom EPH d.o.o., te na taj način neizravno prisutan na rečenom,
povezanom tržištu, analiziran je tržišni udjel tog poduzetnika, koji je ostvaren
na temelju prihoda od oglašavanja u tjedniku »Globus«.
Analizirajući ostvarene prihode koje je u iznosu od [...] kuna od oglašavanja u
tjedniku »Globus« ostvario nakladnik EPH d.o.o. i ostvarene prihode koje je u
iznosu od [...] kuna od oglašavanja u tjed­niku »Šibenski list« ostvario
nakladnik Šibenski list d.o.o., te ostvarene ukupne prihode nakladnika od
oglašavanja u ostalim općeinformativnim tjednicima u Republici Hrvatskoj u
2005., proizlazi da je tržišni udjel »Globusa« iznosio [30-40] posto, dok je
tržišni udjel »Šibenskog lista« iznosio [<2] posto. S tržišnim udjelom od
[30-40] posto, tjednik »Globus« je vodeći tjednik u Republici Hrvatskoj.
Drugi po veličini tržišni udjel ostvario je tjednik »Nacional«, kojeg izdaje
nakladnik NCL Media Grupa d.o.o. Navedeni tjednik na povezanom tržištu odnosno
tržištu oglašavanja u općeinformativnim tjednicima ostvaruje [30-40] posto
tržišnog udjela.
Na trećem mjestu nalazi se tjednik »Dubrovački vjesnik« s ostvarenih [0-10]
posto tržišnog udjela.
Radi cjelovitosti analize i promatranja trenda promjene stanja na povezanom
tržištu oglašavanja u općeinformativnim tjednicima, analizirani su podaci kojima
Agencija raspolaže za 2006. godinu, te je struktura navedenog tržišta prikazana
je u tablici 8.

*Tablica 8.* Struktura tržišta oglašavanja u općeinformativnim tjednicima na
temelju prihoda nakladnika (u kunama) na teritoriju Republike Hrvatske u 2006.
godini

![](dodatni/378807.gif)

Izvor: podaci preuzeti iz predmeta Agencije pod poslovnim
brojem, klase: 031-02/2007-01/08
Obrada: Agencija za zaštitu tržišnog natjecanja

U odnosu na 2005., u 2006. godini tjednik »Nacional«, kojeg izdaje nakladnik NCL
Media Grupa d.o.o., ostvario je najveći tržišni udjel, u iznosu od [30-40]
posto.
Neznatnoeznatno manji, drugi po veližišni udjel u iznosu od [30-40] posto imao
je tjednik »Globus«, kojeg izdaje nakladnik EPH d.o.o.
Na trećem mjestu nalazi se »Dubrovački vjesnik«, nakladnika Dubrovački vjesnik
d.o.o., s ostvarenim tržišnim udjelom od [0-10] posto.
Tjednik »Šibenski list«, kojeg izdaje poduzetnik Šibenski list d.o.o., je prema
ostvarenim prihodima od oglašavanja ostvario udjel od [<2] posto.
Nakon provedbe predmetne koncentracije poduzetnika, u 2006. godini tržišni udjel
poduzetnika EPH d.o.o. iznosit će [30-40] posto. Tržišni udjeli ostalih
poduzetnika ostaju nepromijenjeni.
Iz analiziranih podataka proizlazi da će se provedbom koncentracije, odnosno
stjecanjem tržišnog udjela poduzetnika Šibenski list d.o.o., tržišni udjel
poduzetnika EPH d.o.o. na tržištu oglašavanja u općeinformativnim tjednicima
neznatno povećati. To povećanje iznosi manje od 2 posto.
S obzirom da postoje alternativni načini oglašavanja koji pokrivaju oko 80 posto
ukupnog tržišta oglašavanja u Republici Hrvatskoj, te da je poduzetnik EPH
d.o.o. i prije provedbe predmetne koncentracije bio najveći oglašivač u
općeinformativnim tjednicima kao i u tisku, stjecanjem poduzetnika Šibenski list
d.o.o. neznatno se povećava njegov tržišni udjel na povezanom tržištu
oglašavanja u općeinformativnim tjednicima. Međutim, to povećanje nema
značajnijeg učinka na navedenom, povezanom tržištu.

9. GOSPODARSKE PREDNOSTI I PREDNOSTI ZA POTROŠAČE

Sa stanovišta interesa potrošača-čitatelja, provedba koncentracije na
mjerodavnom tržištu donijet će pogodnosti kao što su uvođenje ISO standarda u
poslovanje poduzetnika Šibenski list d.o.o. To će rezultirati povećanjem
kvalitete u izdavanju tjednika »Šibenski list« i to, ulaganjem u razvoj kroz
uvođenje poslovnog sustava »SAP-R3«, modernizacijom proizvodnje kroz nabavu
novinske rotacije, iz­grad­njom nove poslovno-proizvodne hale u Dugopolju i
razvijanjem distribucije putem pretplate. Navedeno će se provoditi prema
načinima (modelima) kojima se distribuiraju i ostala izdanja poduzetnika EPH
d.o.o., a koja rezultiraju pravovremenom dostavom izdanja čitateljima. Spomenuta
ulaganja i razvoj poslovanja poduzetnika Šibenski list d.o.o. ukazuju na
pozitivne namjere preuzimatelja, dok položaj čitatelja tjednika »Šibenski list«,
vezano uz povećanje kvalitete izdanja i dostavu, neće biti lošiji u odnosu na
stanje prije provedbe koncentracije.

10. RAZLOZI KOJIMA SE KONCENTRACIJA PRAVNO I GOSPODARSKI OBRAZLAŽE

Poduzetnik Slobodna Dalmacija je, podneskom od 5. srpnja 2007., kojeg je
Agencija zaprimila 13. srpnja 2007., kao razlog kojim se koncentracija pravno i
gospodarski obrazlaže, naveo da je na odluku o stjecanju većinskog udjela u
poduzetniku Šibenski list d.o.o. utjecala činjenica da je prije provedbe
koncentracije poduzet­nik Slobodna Dalmacija d.d. imao nenaplaćena potraživanja
s osnove prava za isporučenu robu i usluge, te s osnove danih zajmova prema
poduzetniku Šibenski list d.o.o.
Stoga je 27. srpnja 2007., Skupština poduzetnika Šibenski list d.o.o. donijela
odluku da se potraživanja poduzetnika Slobodna Dalmacija d.d. pretvore u udjel u
poduzetniku Šibenski list d.o.o.

11. OCJENA DOPUŠTENOSTI KONCENTRACIJE U POSTUPKU NA DRUGOJ RAZINI

Agencija je, nakon zaprimanja podneska poduzetnika Slobodna Dalmacija od 7.
ožujka 2007., u čijem je privitku dostavljena preslika Ugovora o unosu prava
radi povećanja temeljnog kapitala društva Šibenski list d.o.o., od 27. srpnja
2006. i preslika Izvješća o provedenom povećanju temeljnog kapitala društva
Šibenski list d.o.o. pretvaranjem potraživanja u ulog-ulaganje prava, od 27.
srpnja 2006., utvrdila da je u predmetnoj stvari riječ o koncentraciji
poduzetnika koja je nastala stjecanjem kontrole ili prevladavajućeg utjecaja jed­nog,
odnosno više poduzetnika nad drugim poduzetnikom, kako to propisuje članak 19.
stavak 1. točka 2. ZZTN.
Međutim, kako je u konkretnom slučaju riječ o koncentraciji koja je 27. srpnja
2006., sklapanjem Ugovora o unosu prava radi povećanja temeljnog kapitala
društva Šibenski list d.o.o., već provedena, ali njezina namjera nije bila
prijavljena Agenciji u zakonskom roku, propisanom člankom 22. stavkom 2. ZZTN,
istu je bilo potrebno ocjenjivati, s obzirom na stanje na mjerodavnom tržištu u
trenutku kada je Agencija po službenoj dužnosti zaključkom pokrenula postupak
ocjene koncentracije.
Prilikom ocjene predmetne koncentracije morali su se uzeti u obzir svi učinci
koje je ta koncentracija već proizvela nakon njene provedbe, uzimajući pri tome
u obzir i promjenu struktura mjerodavnih tržišta.
S obzirom na utvrđeno, Agencija je, 9. svibnja 2007., sukladno članku 26. stavku
3. ZZTN i članku 46. ZZTN, donijela zaključak, klase: UP/I 030-02/2007-02/09;
urbroja: 580-02-07-65-02, kojim se pokreće postupak ocjene koncentracije
poduzetnika (tzv. postupak ocjene koncentracije na drugoj razini).
Navedenim zaključkom Agencija je od poduzetnika, sudionika koncentracije,
zatražila dopunske podatke, u smislu članka 48. ZZTN, odnosno odredaba Uredbe o
koncentracijama. Na temelju dostavljenih i prikupljenih podataka, Agencija je
provela detaljnu pravnu i ekonomsku analizu.
Budući da poduzetnik Slobodna Dalmacija d.d. nije Agenciji podnio prijavu
namjere koncentracije u zakonskom roku, Agencija je 9. svibnja 2007., donijela
rješenje klase: UP/I 030-02/2007-02/09; urbroja: 580-02-07-65-01, kojim se
utvrđuje da poduzetnik Slobodna Dalmacija d.d. nije, Agenciji u zakonskom roku,
odnosno u razdoblju od 27. srpnja 2006. do 4. kolovoza 2006., a niti do dana
donošenja spomenutog rješenja, podnio prijavu namjere koncentracije, sukladno
svojoj obvezi iz članka 36. ZOM i članka 22. stavka 2. ZZTN.
Na temelju tog rješenja, a sukladno članku 60. ZZTN vezano uz članak 62. stavak
1. točku 2. i stavak 2. ZZTN, Agencija je nadlež­nom prekršajnom sudu podnijela
zahtjev za pokretanje prekršajnog postupka protiv poduzetnika Slobodna Dalmacija
d.d. i njegovih odgovornih osoba.

12. USMENA RASPRAVA

Sukladno članku 54. stavku 2. ZZTN, na dan 26. listopada 2007. određena je
usmena rasprava koja je bila odgođena zbog nedolaska stranke, poduzetnika
Slobodna Dalmacija d.d., koji je svoj izostanak uredno opravdao.
Primjenom članka 54. stavka 4. ZZTN, zakazana je nova usmena rasprava na dan 7.
studenoga 2007., na kojoj su sudjelovali sudionici koncentracije, poduzetnici
Slobodna Dalmacija d.d. i Šibenski list d.o.o. Na toj usmenoj raspravi,
poduzetnici su potvrdili navode iz već dostavljenih pisanih očitovanja Agenciji.
Osim toga, poduzetnici su naglasili da je poduzetnik Šibenski list d.o.o. prije
koncentracije bio prezadužen, te mu je prijetio stečaj. Upravo zbog predmetne
koncentracije poduzetnika, poduzetnik Šibenski list d.o.o. je nastavio s
poslovanjem, očuvao radna mjesta i unaprijedio poslovanje.
Budući da su stranke izjavile kako nemaju ništa novoga za dodati, usmena
rasprava je okončana, a njome i dokazni postupak u ovoj upravnoj stvari.

13. ODLUKA VIJEĆA

Vijeće za zaštitu tržišnog natjecanja (dalje: Vijeće) je na 93. sjednici,
održanoj 9. studenoga 2007., sukladno ovlastima iz članka 34. i članka 35.
stavka 1. točke 2. i 5. ZZTN, razmatralo predmetnu koncentraciju poduzetnika.
Pri ocjeni koncentracije, sukladno članku 25. stavku 2. ZZTN, Vijeće je
razmatralo moguće prednosti i učinke koji su nastupili provedbom koncentracije,
te moguće zapreke pristupu tržištu, primjenjujući kriterije utvrđene u članku
19. Uredbe o koncentracijama te je cijenilo sve isprave, saznanja, dokaze,
očitovanja i izjave sudionika koncentracije, kao i rezultat usmene rasprave, te
ekonomsku i pravnu analizu koju je provela Agencija.
Vijeće je donijelo odluku da je predmetna koncentracija dopuštena u smislu
članka 26. stavka 3. točke 1. ZZTN. U predmetnom slučaju nije riječ o
zabranjenoj koncentraciji, u smis u smislu članka 18. ZZTN, k stvara novi ili
jača vladajući položaj poduzetnika, niti je riječ o koncentraciji koja može
značajno utjecati na sprječavanje, ograničavanje ili narušavanje tržišnog
natjecanja na mjerodavnom tržištu.
Naime, mjerodavno tržište u ovom predmetu, tržište naklade općeinformativnih
tjednika u Republici Hrvatskoj je vrlo dinamično i potpuno otvoreno, bez
ograničenja za pristup poduzetnicima koji ispunjavaju uvjete propisane ZOM i
drugim propisima.
Iz provedene pravne i ekonomske analize proizlazi da tržišni udjel sudionika
koncentracije u Republici Hrvatskoj, ostvaren prodajom općeinformativnih
tjednika »Globus«, kojeg izdaje poduzetnik EPH d.o.o. (riječ je o poduzetniku
koji ima većinski udjel u poduzetniku Slobodna Dalmacija d.d., pa stoga taj
poduzetnik neizravno sudjeluje na mjerodavnom tržištu) i tjednika »Šibenski
list«, kojeg izdaje novinski nakladnik Šibenski list d.o.o., u Republici
Hrvatskoj, nakon provedbe predmetne koncentracije poduzetnika, ne prelazi 40
posto na mjerodavnom tržištu naklade općeinformativnih tjed­nika u Republici
Hrvatskoj.
Naime, ukupni tržišni udjel sudionika koncentracije na mjerodavnom tržištu
naklade općeinformativnih tjednika je u mjerodavnoj 2005. godini iznosio [20-30]
posto, a u 2006. godini [20-30] posto.
Na mjerodavnom tržištu naklade općeinformativnih tjednika u Republici Hrvatskoj
u mjerodavnoj 2005. godini postoji jako tržišno natjecanje između tržišnih
takmaca, a osobito između općeinformativnih tjednika »Globus« i »Nacional«, koji
su jedini nacionalni tjednici. Na tom mjerodavnom tržištu se u 2005. godini,
pored dva navedena nacionalna tjednika, natječe i velik broj tjednika
regionalnog karaktera, njih više od 25. Među prvih pet tržišnih takmaca su
tjednici: »Globus«, »Nacional«, »Varaždinske vijesti«, »Međimurje« i »Feral
Tribune«.
Struktura tržišta u 2006. godini u odnosu na 2005., u bitnome, pokazuje isti
trend. I u 2006. godini su vodeći tržišni takmaci na mjerodavnom tržištu
tjednici nacionalnog karaktera »Globus« i »Nacional». Slijede ih tjednici
regionalnog karaktera čiji se broj u odnosu na 2005. godinu povećao.
Budući da je člankom 37. ZOM kao posebnog zakona, između ostalog, određeno da je
nedopuštena svaka koncentracija poduzetnika na tržištu naklade općeinformativnih
tjednika kojom bi tržišni udjel sudionika koncentracije nakon njene provedbe
prelazio 40 posto ukupno prodane naklade općeinformativnih tjednika u Republici
Hrvatskoj, razvidno je da je ova koncentracija dopuštena jer je ukupni tržišni
udjel sudionika koncentracije u mjerodavnoj 2005. godini iznosio svega [20-30]
posto.
Člankom 18. ZZTN određeno je da su zabranjene koncentracije kojima se stvara
novi ili jača vladajući položaj jednog ili više poduzetnika, pojedinačno ili
skupno, ako mogu značajno utjecati na sprječavanje, ograničavanje ili
narušavanje tržišnog natjecanja, osim u slučaju ako sudionici koncentracije
dokažu da će ta koncentracija dovesti do jačanja tržišnog natjecanja na tržištu
koje će biti značajnije od negativnih učinaka stvaranja ili jačanja njihovoga
vladajućeg položaja. Sukladno članku 15. stavku 3. ZZTN pretpostavlja se da se u
vladajućem položaju nalazi poduzetnik čiji tržišni udjel na mjerodavnom tržištu
iznosi više od 40 posto.
Slijedom navedenog, koncentracija rečenih poduzetnika nije zabranjena niti prema
spomenutoj odredbi ZOM kao posebnog zakona, niti prema odredbama ZZTN.
Na tržištu koje je povezano s mjerodavnim tržištem naklade općeinformativnih
tjednika u Republici Hrvatskoj, tržištu oglašavanja u općeinformativnim
tjednicima u Republici Hrvatskoj, sudionici koncentracije su u mjerodavnoj 2005.
godini ostvarili tržišni udjel od [30-40] posto, a u 2006. godini [30-40] posto.
Iz navedenog je razvidno da provedba predmetne koncentracije nema značajnijeg
učinka niti na tržištu oglašavanja u općeinformativnim tjednicima.
Naime, provedba predmetne koncentracije na spomenutom tržištu nije rezultirala
jačanjem postojećeg ili stvaranjem novog vladajućeg položaja poduzetnika na
tržištu koje se, u smislu članka 18. ZZTN u svezi s člankom 15. stavkom 3. ZZTN,
smatra zaprekom za provedbu koncentracije.
Kao prednost ove koncentracije treba uzeti u obzir i odluku poduzetnika Slobodna
Dalmacija d.d. da svoja nenaplaćena potraži­vanja prema poduzetniku Šibenski
list d.o.o. pretvori u poslovni udjel u tom poduzetniku, umjesto da se otvori
stečajni postupak nad poduzetnikom Šibenski list d.o.o. S druge strane,
provedbom ove koncentracije nastat će znatne prednosti za potrošače-čitatelje
tjednika »Šibenski list« i to prvenstveno zbog povećanja kvalitete izdanja i
dostave tog tjednika.
Stoga je Agencija, temeljem odluke Vijeća, a primjenom članka 26. stavka 3.
točke 1. ZZTN, odlučila kao u točki I. izreke ovog rješenja.
II. Rješenje Agencije o ocjeni dopuštenosti koncentracije podliježe naplati
upravnih pristojbi, sukladno odredbi članka 2. stavka 1. Zakona o upravnim
pristojbama (»Narodne novine«, broj 8/96, 77/96, 95/97, 131/97, 68/98, 145/99,
116/00, 163/03, 17/04 i 110/04; dalje: Zakon o upravnim pristojbama), te članka
2. točke 2. i članka 3. točke 5. Uredbe o izmjenama Tarife upravnih pristojbi iz
Zakona o upravnim pristojbama («Narodne novine«, broj 141/04; dalje: Ured­ba o
izmjenama Tarife iz Zakona o upravnim pristojbama).
Upravna pristojba u iznosu od 10.000 kuna za prijavu za ocjenu dopuštenosti
koncentracije poduzetnika iz članka 22. stavka 1. ZZTN, naplaćuje se sukladno
članku 2. točki 2., odnosno tarifnom broju 106. točki 2. Uredbe o izmjenama
Tarife iz Zakona o upravnim pristojbama.
Upravna pristojba u iznosu od 150.000 kuna za rješenje o ocjeni dopuštenosti
koncentracije poduzetnika iz članka 26. stavka 3. ZZTN (druga razina), naplaćuje
se sukladno članku 3. točki 5., odnosno tarifnom broju 107. točki 5. Uredbe o
izmjeni tarife Zakona o upravnim pristojbama.
Navedeni iznos uplaćuje se u roku od osam (8) dana, računajući od prvog
sljedećeg dana od dana dostave ovog rješenja, posebnom uplatnicom u korist
Državnog proračuna Republike Hrvatske na račun broj: 1001005-1863000160, u
»poziv na broj odobrenja« upisati u pretpolje model »24«, a u polje podatak
prvi: 5002- (navesti matični broj subjekta).
Također, sukladno odredbi članka 16. stavka 4. Zakona o upravnim pristojbama,
nakon izvršene uplate obveznik uplate je dužan presliku posebne uplatnice, kao
dokaz o obavljenoj uplati upravne pristojbe, žurno, a najkasnije u roku od osam
(8) dana, računajući od prvog sljedećeg dana od dana izvršene uplate, dostaviti
Agenciji s pozivom na klasu: UP/I-030-02/2007-02/09.
Ukoliko obveznik uplate upravne pristojbe ne izvrši uplatu upravne pristojbe
Agencija će, protekom roka, od nadležne Porezne uprave, sukladno članku 10.
stavku 2. Zakona o upravnim pristojbama, zatražiti prisilnu naplatu upravne
pristojbe.
Slijedom iznijetoga, Agencija je odlučila kao u točki II. izreke ovoga rješenja.
III. Sukladno članku 59. stavku 1. ZZTN, a u svezi s člankom 57. točkom 4. toga
zakona, rješenje Agencije kojim se ocjenjuje dopuštenost koncentracija na
temelju članka 26. ZZTN, objavljuje se u »Narodnim novinama«.
Stoga je Agencija odlučila kao u točki III. izreke ovoga rješenja.

UPUTA O PRAVNOM LIJEKU

Ovo je rješenje konačno u upravnom postupku. Protiv ovoga rješenja nije
dopuštena žalba, ali nezadovoljna stranka može pokrenuti upravni spor kod
Upravnog suda Republike Hrvatske u roku od trideset (30) dana od dana dostave
ovoga rješenja.

Klasa: UP/I-030-02/2007-02/09
Urbroj: 580-02-07-65-21
Zagreb, 9. studenoga 2007.

Predsjednica Vijeća
za zaštitu tržišnog natjecanja
**Olgica Spevec**, v. r.

Rješenje, NN 129/2007-3711
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)